บริษัทไปรษณีย์ไทยเปิดตัวส่ง EMS ของชิ้นใหญ่สูงสุด 200 กิโลกรัมด้วยระบบบริการที่รวดเร็ว ได้มาตรฐานครอบคลุมทุกพื้นที่ทั่วประเทศ
นายดนันท์ สุภัทรพันธุ์ กรรมการผู้จัดการใหญ่ บริษัทไปรษณีย์ไทย จำกัด กล่าวในการเปิดตัวบริการส่งด่วน EMS JUMBO ว่า จากความต้องการการขนส่งของโดยเฉพาะมาตรฐานการส่งแบบด่วนที่เพิ่มมากขึ้น จึงยกระดับการขนส่ง EMS ให้เป็นบริการส่งด่วนที่ครบวงจรครอบคลุมประเภท และการส่งขนาดใหญ่ขึ้นด้วยมาตรฐานการให้บริการที่รวดเร็วและครอบคลุมทุกพื้นที่ทั่วประเทศ โดยผู้ใช้บริการสามารถส่งของหนัก ของใหญ่ตั้งแต่ 30 – 200 กิโลกรัมนำส่งภายใน 2- 4 วัน และพื้นที่ห่างไกลไม่เกิน 5 วัน มีอัตราค่าบริการเริ่มต้น 200 – 1,800 บาท ทั้งนี้จะมีการชดใช้ค่าเสียหายหากสูญหาย หรือ ชำรุดระหว่างจัดส่ง โดยสามารถซื้อประกันเพื่อรับวงเงินชดใช้เพิ่มได้สูงสุดถึง 2 แสนบาท จากการนำร่องเปิดให้บริการได้รับการตอบรับจากประชาชน อาทิ รถจักรยานยนต์ในปีที่ผ่านมาสูงกว่า 10,000 คัน รองลงมาคือจักรยานไฟฟ้า เครื่องใช้ไฟฟ้าขนาดใหญ่ ของตกแต่งบ้าน และอุปกรณ์การเกษตร    สำหรับการเปิดบริการส่งของใหญ่ ตั้งเป้าหมายสร้างรายได้ในปีนี้ไม่ต่ำกว่าร้อยละ 30 หรือ กว่า 300 ล้านบาท วางเป้าหมายภายในปี 2 ปี จะขึ้นมาได้ ร้อยละ 5 - 7 ซึ่งการให้บริการมีกระบวนการตรวจสอบสินค้าสิ่งผิดกฎหมายด้วยระบบยืนยันตัวตน และแจ้งรายละเอียดของสิ่งของนำฝากส่ง เพื่อจัดระบบการขนส่งให้เหมาะสม โดยการส่งของใหญ่จะมีคลังแยกบริหารจัดการในระบบส่งต่อคัดแยกของใหญ่ทำให้การดูแลมีประสิทธิภาพ